അവര് രാജ്യത്തിന് ഭാരമാണ്, ഒരിക്കലും ഇന്ത്യയിലെ ഒരു നല്ല പൗരനാകാന് കഴിയില്ല, ഗുജറാത്ത് മുഖ്യമന്ത്രിയായപ്പോള് മോദി സമാനമായ പ്രശ്നം പരിഹരിച്ചത് എങ്ങനെയെന്ന് വിശദീകരിച്ച് അമിത് ഷാ ന്യൂഡല്ഹി : ഗുജറാത്ത് മുഖ്യമന്ത്രിയായും പിന്നീട് ഇന്ത്യയുടെ പ്രധാനമന്ത്രിയായും എത്തിയ നരേന്ദ്ര മോദി അധികാരത്തിന്റെ ഇടനാഴിയിലൂടെ സഞ്ചാരം ആരംഭിച്ചിട്ട് ഇരുപത് വര്ഷം പിന്നിടുകയാണ്. ഈ സമയത്ത് ഇക്കാലമത്രയും മോദിയുടെ നിഴലായി, കരുത്തായി നിലകൊണ്ട കേന്ദ്ര ആഭ്യന്തര മന്ത്രി അമിത് ഷാ രാജ്യം ഇപ്പോള് നേരിടുന്ന വെല്ലുവിളികളെ കുറിച്ചും, അത്തരം പ്രശ്നങ്ങള് ഗുജറാത്തില് എങ്ങനെ മോദി കൈകാര്യം ചെയ്തു എന്നും വിശദീകരിക്കുകയാണ്. സന്സാദ് ടിവിയ്ക്ക് നല്കിയ അഭിമുഖത്തിലാണ് രാജ്യത്തിന്റെ യഥാര്ത്ഥ പ്രശ്നം വിദ്യാഭ്യാസമില്ലാത്തവരില് നിന്നുമാണെന്ന് അമിത് ഷാ വിശദീകരിച്ചത്. വിദ്യാഭ്യാസം ഇല്ലാത്ത ആളുകള് ശരിക്കും രാജ്യത്തിന്റെ ഭാരമായിട്ടാണ് അദ്ദേഹം വിശേഷിപ്പിക്കുന്നത്. കാരണം അവര്ക്ക് ഒരിക്കലും ഇന്ത്യയിലെ നല്ല പൗരനായി മാറാന് കഴിയുകയില്ല. കാരണം സ്കൂളില് പോകാത്തതിനാല് ഭരണഘടന നല്കിയ അവകാശങ്ങള് അവനറിയാന് കഴിയില്ല, അതിനൊപ്പം അവനില് നിന്നും രാജ്യം പ്രതീക്ഷിക്കുന്ന കടമകളും അറിയില്ല, പിന്നെ എങ്ങനെയാണ് അയാള് ഒരു നല്ല പൗരനാവുന്നതെന്ന് ഷാ ചോദിക്കുന്നു. സ്കൂളുകളില് പ്രവേശനം വര്ദ്ധിപ്പിക്കുവാന് ഗുജറാത്ത് മുഖ്യമന്ത്രിയായിരുന്നപ്പോള് മോദി കൊണ്ടുവന്ന നയങ്ങളെ കുറിച്ചും അമിത് ഷാ വാചാലനായി. മോദി ഗുജറാത്ത് മുഖ്യമന്ത്രിയാവുമ്ബോള് ഏറ്റവും വലിയ പ്രശ്നം സ്കൂളുകളിലെ കൊഴിഞ്ഞുപോക്ക് ആയിരുന്നു. ഇത് തടയുന്നതിനായി ഒരു പുതിയ പദ്ധതി മോദി ആവിഷ്കരിച്ചു. രക്ഷിതാക്കളുടെ ഒരു കമ്മിറ്റി രൂപീകരിച്ചു. ഒരു കുട്ടി സ്കൂളില് വന്നില്ലെങ്കില്, അതിനെക്കുറിച്ച് അന്വേഷിക്കാന് അദ്ധ്യാപകര്ക്ക് ചുമതല നല്കി. ഇതിന്റെ ഫലം ആച്ഛര്യപ്പെടുത്തുന്നതായിരുന്നു. കൊഴിഞ്ഞു പോക്ക് നിരക്ക് 37 ല് നിന്ന് ഒരു ശതമാനത്തില് താഴെയായി കുറഞ്ഞു. മോദിയുടെ പ്രവര്ത്തനരീതി താന് അടുത്ത് നിന്നും കണ്ടിട്ടുണ്ടെന്നും, അദ്ദേഹം ഒരിക്കലും ഒരു സ്വേച്ഛാധിപതിയല്ലെന്നും അമിത്ഷാ ഉറപ്പിച്ച് പറയുന്നു. കൂടിയാലോചനയ്ക്ക് ശേഷമാണ് തീരുമാനങ്ങള് അദ്ദേഹം എടുക്കുക. അതേസമയം ദേശീയ താല്പ്പര്യമുള്ള തീരുമാനങ്ങള്ക്കായി റിസ്ക് എടുക്കാന് മോദി ഒരിക്കലും മടി കാട്ടാറില്ലെന്നും അമിത് ഷാ അഭിമുഖത്തില് വെളിപ്പെടുത്തി.